Document ID: 32005D0625

ODLOČBA KOMISIJE
z dne 23. avgusta 2005
o določitvi količin metilbromida, dovoljenih za nujno uporabo v Evropski skupnosti od 1. januarja do 31. decembra 2005 v skladu z Uredbo (ES) št. 2037/2000 Evropskega parlamenta in Sveta o snoveh, ki tanjšajo ozonski plašč
(notificirano pod dokumentarno številko K(2005) 468)
(Besedila v francoskem, nemškem, grškem, italijanskem, poljskem, portugalskem, španskem, nizozemskem in angleškem jeziku so edina verodostojna)
(2005/625/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe (ES) št. 2037/2000 Evropskega parlamenta in Sveta z dne 29. junija 2000 o snoveh, ki tanjšajo ozonski plašč (1) in zlasti člena 3(2)(ii) Uredbe,
ob upoštevanju naslednjega:
(1)
Člena 3(2)(i)(d) in 4(2)(i)(d) Uredbe (ES) št. 2037/2000 prepovedujeta proizvodnjo in uvoz metilbromida za vse uporabe po 31. decembru 2004, razen, med drugim, za nujno uporabo v skladu s členom 3(2)(ii) in merili, določenimi s Sklepom IX/6 pogodbenic Montrealskega protokola. Izjeme zaradi nujne uporabe naj bi bila omejena odstopanja, ki bi omogočila kratko obdobje za sprejem drugih možnosti.
(2)
Sklep IX/6 navaja, da je metilbromid upravičen kot „nujen“ samo, če vlagatelj oceni, da bi nerazpoložljivost metilbromida za zadevno uporabo povzročila pomembnejše motnje na trgu in če uporabniku niso na voljo nobene tehnično ali ekonomsko izvedljive druge možnosti, sprejemljive z vidika okolja in zdravja ter primerne za pridelke in okoliščine iz zahtevka. Poleg tega morata biti morebitna proizvodnja in poraba metilbromida za nujno uporabo dovoljeni samo v primeru, ko so bili sprejeti vsi tehnično in ekonomsko izvedljivi ukrepi za čimvečje zmanjšanje nujne uporabe in vseh morebitnih emisij metilbromida. Vlagatelj mora prav tako dokazati, da si je ustrezno prizadeval za ovrednotenje, trženje in odobritev drugih možnosti in nadomestkov s strani nacionalnega regulativnega organa ter da se izvajajo raziskovalni programi za razvoj in uporabo drugih možnosti in nadomestkov.
(3)
Komisija je prejela 84 predlogov za nujno uporabo metilbromida iz desetih držav članic: Belgije (60 825 kg), Francije (467 135 kg), Nemčije (45 250 kg), Grčije (227 280 kg), Italije (2 298 225 kg), Poljske (44 100 kg), Portugalske (130 000 kg), Španije (1 059 000 kg), Nizozemske (120 kg) in Združenega kraljestva (140 408 kg). Skupaj je bilo zahtevanih 4 472 343 kg, od tega 4 111 640 kg (92 %) za uporabo metilbromida pred žetvijo in 360 703 kg (8 %) za uporabo po žetvi.
(4)
Komisija je za določitev količine metilbromida, upravičenega do dovoljenja za nujno uporabo v letu 2005, uporabila merila iz Sklepa IX/6 in člena 3(2)(ii) Uredbe (ES) št. 2037/2000. Komisija je ugotovila, da so v Skupnosti obstajale ustrezne druge možnosti, ki so jih mnoge pogodbenice Montrealskega protokola vse pogosteje uporabljale, odkar so države članice pripravile predloge za nujno uporabo. Zato je Komisija presodila, da se v letu 2005 za zadovoljitev nujne uporabe v vsaki od navedenih držav članic lahko uporabi 2 777 333 kg metilbromida. Ta količina je enaka 14,4 % uporabe metilbromida v Evropski skupnosti v letu 1991, kar pomeni, da so več kot 85 % metilbromida zamenjale druge snovi. Kategorije nujne uporabe so podobne kategorijam, ki so določene v tabeli A iz Priloge II poročil prvega izrednega sestanka pogodbenic Montrealskega protokola (2) in v tabeli 1A Sklepa XVI/2 s šestnajstega srečanja pogodbenic Montrealskega protokola (3).
(5)
Člen 3(2)(ii) Uredbe (ES) št. 2037/2000 zahteva, da Komisija tudi določi, kateri uporabniki so lahko deležni izjeme iz naslova nujne uporabe. Člen 17(2) Uredbe (ES) št. 2037/2000 zahteva, da države članice določijo minimalne zahteve za usposobljenost osebja, ki uporablja metilbromid; ker se uporablja le za zaplinjevanje, je Komisija določila, da so zaplinjevalci edini uporabniki metilbromida. Usposobljeni morajo biti za varno uporabo, kar pa ne velja za kmete ali lastnike mlinov, ki po večini niso usposobljeni za uporabo metilbromida, a so lastniki premoženja, kjer bo metilbromid uporabljen.
(6)
Sklep IX/6 navaja, da sta proizvodnja in uporaba metilbromida za nujno uporabo dovoljena le v primeru, ko metilbromid ni razpoložljiv iz obstoječih zalog neuporabljenega ali recikliranega metilbromida. Člen 3(2)(ii) Uredbe (ES) št. 2037/2000 navaja, da sta proizvodnja in uvoz metilbromida dovoljena le, če nobena od pogodbenic ne razpolaga z recikliranim ali regeneriranim metilbromidom. V skladu s Sklepom IX/6 in členom 3(2)(ii) Uredbe (ES) št. 2037/2000 je Komisija odločila, da je za nujno uporabo na voljo 205 926 kg zalog. Evropska komisija je uvedla postopke izdaje dovoljenj, da bi zagotovila porabo zalog, preden dovoli uvoz ali proizvodnjo metilbromida.
(7)
Ker nujna uporaba metilbromida velja od 1. januarja 2005 in da zainteresirane družbe in izvajalci lahko uživajo ugodnosti sistema izdaje dovoljenj, je primerno, da se ta odločba uporablja od navedenega datuma.
(8)
Ukrepi, predvideni s to odločbo, so v skladu z mnenjem Odbora, ustanovljenega s členom 18 Uredbe (ES) št. 2037/2000 -
SPREJELA NASLEDNJO ODLOČBO:
Člen 1
Kraljevini Belgiji, Zvezni republiki Nemčiji, Helenski republiki, Kraljevini Španiji, Francoski republiki, Italijanski republiki, Kraljevini Nizozemski, Republiki Poljski, Portugalski republiki in Združenemu kraljestvu Velike Britanije in Severne Irske se dovoli skupno 2 777 333 kg metilbromida za nujno uporabo od 1. januarja do 31. decembra 2005 za posebne količine in kategorije uporabe, navedene v prilogah 1-10.
Člen 2
Zaloge, ki jih bo pristojni organ vsake države članice prijavil kot zaloge za nujno uporabo, se odštejejo od količine, ki jo zadevna država lahko uvozi ali proizvede za zadovoljitev nujne uporabe.
Člen 3
Ta odločba je naslovljena na Kraljevino Belgijo, Zvezno republiko Nemčijo, Helensko republiko, Kraljevino Španijo, Francosko republiko, Italijansko republiko, Kraljevino Nizozemsko, Republiko Poljsko, Portugalsko republiko in Združeno kraljestvo Velike Britanije in Severne Irske.
Člen 4
Ta odločba se uporablja od 1. januarja 2005 do 31. decembra 2005.
V Bruslju, 23. avgusta 2005

Labels: 7
1
18
20